แจ้งเตือนประชาชนภาคเหนือตอนบน เกิดพายุฝนฟ้าคะนอง ลูกเห็บตก ตั้งแต่วันนี้ถึงวันที่ 6 กุมภาพันธ์
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา เปิดเผยว่า จากอิทธิพลของคลื่นกระแสลมฝ่ายตะวันตกที่เคลื่อนเข้าปกคลุมภาคเหนือตั้งแต่วันนี้  4 -6 ก.พ.65 ส่งให้เกิดอากาศแปรปรวนบริเวณภาคเหนือตอนบนได้แก่ บริเวณจังหวัดแม่ฮ่องสอน เชียงใหม่ เชียงราย ลำพูน ลำปาง พะเยา น่าน และแพร่ มีพายุฝนฟ้าคะนอง  ลมกระโชกแรงและลูกเห็บตกบางพื้นที่ ส่งผลให้อุณหภูมิลดลง 2-4 องศาเซลเซียสในภาคเหนือตอนบน ส่วนยอดดอยมีอากาศหนาวถึงหนาวจัดอุณหภูมิต่ำสุด 3-12 องศาเซลเซียส กับมีน้ำค้างแข็งบางแห่ง ขอให้ประชาชนที่อาศัยอยู่ในบริเวณดังกล่าว ระวังอันตรายจากฝนฟ้าคะนองและลมกระโชกแรง รวมถึงฟ้าผ่าที่อาจจะเกิดขึ้นได้ โดยหลีกเลี่ยงการอยู่ในที่โล่งแจ้ง ใต้ต้นไม้ใหญ่และป้ายโฆษณาที่ไม่แข็งแรง เกษตรกรควรเตรียมการป้องกันและระวังความเสียหายที่จะเกิดต่อผลผลิตทางการเกษตร  สำหรับมวลอากาศเย็นอีกระลอกจากประเทศจีน  จะแผ่ลงมาปกคลุมถึงบริเวณภาคตะวันออกเฉียงเหนือตอนบนและทะเลจีนใต้แล้วทำให้บริเวณภาคเหนือตอนล่าง ภาคกลาง ภาคตะวันออกและภาคใต้มีฝนฟ้าคะนองบางแห่ง โดยเฉพาะภาคใต้ฝั่งอ่าวไทยมีฝนฟ้าคะนองร้อยละ 40 ส่วนมากบริเวณจังหวัดชุมพร สุราษฎร์ธานี นครศรีธรรมราช พัทลุง สงขลา ปัตตานี และนราธิวาส คลื่นสูงประมาณ 2 เมตรโดยเฉพาะบริเวณที่มีฝนฟ้าคะนองคลื่นสูงมากกว่า 2 เมตร ชาวเรือควรระมัดระวังในระยะนี้